Source: https://www.mzdovecentrum.sk/clanok-z-titulky/dovolenka-pojem-vymera-vypocet-kratenie-a-preplatenie-tt-mc-8-2019.htm
Timestamp: 2020-02-19 22:41:41+00:00
Document Index: 1936687

Matched Legal Cases: ['súd\n', 'Čl. 36', 'čl. 51', 'čl. 35', 'čl. 38', 'čl. 44', '§ 103', 'čl. 36', 'čl. 31', 'čl. 7', 'čl. 2', 'čl. 7', '§ 35', '§ 260', '§ 35', '§ 221', '§ 115', '§ 141', '§ 141']

Mzdové centrum - Dovolenka – pojem, výmera, výpočet, krátenie a preplatenie
Rozsiahly výklad v zmysle Zákonníka práce s príkladmi a judikatúrou, ktorý sa okrem pracovného pomeru zameriava aj na dohody mimo pracovného pomeru.
Dátum publikácie:16. 8. 2019
NS – Najvyšší súd
SD EÚ – Súdny dvor Európskej únie
ZP – Zákonník práce
Právo na dovolenku je ústavným právom zamestnanca. Čl. 36 Ústavy SR ustanovuje, že „Zamestnanci majú právo na spravodlivé a uspokojujúce pracovné podmienky. Zákon im zabezpečuje najmä...f) najkratšiu prípustnú dĺžku platenej dovolenky na zotavenie.“ Zároveň podľa čl. 51 Ústavy SR „Domáhať sa práv uvedených v čl. 35, 36, 37 ods. 4, čl. 38 až 42 a čl. 44 až 46 tejto ústavy sa možno len v medziach zákonov, ktoré tieto ustanovenia vykonávajú.“ Zákonník práce upravuje minimálnu dovolenku na zostavenie zamestnancov (výmera – § 103 ZP), a tým napĺňa čl. 36 Ústavy SR. Zároveň Zákonník práce ustanovuje, že dovolenka je platená.
1.3 Ďalšie pramene práva na dovolenku
Otázku minimálnej výmery dovolenky upravuje aj:
Charta základných práv EÚ v čl. 31,
Medzinárodný pakt o hospodárskych, sociálnych a kultúrnych právach (1976) v čl. 7,
Revidovaná Európska sociálna charta v čl. 2 bod 3,
Dohovor MOP č. 52 o každoročnej platenej dovolenke z roku 1936,
Smernica 2003/88/ES v čl. 7 (Ročná dovolenka).
1.4 Dovolenka ako významná zásada sociálneho práva spoločenstva
Súdny dvor EÚ sa vo veci inštitútu dovolenky vyslovil, že „Nárok každého pracovníka na platenú dovolenku za rok treba považovať za mimoriadne významnú zásadu sociálneho práva Spoločenstva, od ktorého sa nemož­no odchýliť, a príslušné vnútroštátne orgány ju môžu uplatňovať len v rozsahu, ktorý smernica výslovne vymedzuje (bod 43, BECTU, bod 29 C 342/01 Merino Gómez).“
Táto skutočnosť sa potom prejavuje aj v konkrétnom rozhodovaní Súdneho dvora EÚ v celom rade prípadov (tie sú spomenuté v ďalšej časti textu).
1.5 (Ne)prevoditeľnosť dovolenky na inú osobu (osobné právo)
Právo na dovolenku je vnímané v SR ako neprevoditeľné a osobné právo zamestnanca. V prípade smrti zamestnanca toto právo na čerpanie dovolenky neprechádza na dedičov. Na dedičov (resp. osoby podľa § 35 ZP) by prešli nároky na vyplatenie náhrady mzdy za nevyčerpanú dovolenku. Pozri aj judikatúra: R 44/1982.
Prípad (Rozsudok Najvyššieho súdu SSR z 27. 3. 1980, 5 Cz 6/80, judikát R 44/1982) Žalobkyňa uplatnila žalobou voči žalovanému nárok na náhradu mzdy za nevyčerpanú časť dovolenky jej zomretého manžela.
Vec sa dostala až pred Najvyšší súd, ktorý sa vyjadril, že: „Nárok pracovníka na dovolenku nemožno previesť na iného; smrťou pracovníka zaniká zároveň so zánikom pracovného pomeru. Naproti tomu nárok na náhradu mzdy za nevyčerpanú dovolenku (jej pomernú časť) je peňažným nárokom pracovníka, ktorý treba posudzovať ako ostatné mzdové nároky z pracovného pomeru. V dôsledku smrti pracovníka tu potom nadobúdajú osoby uvedené v § 260 ods. 2 Zákonníka práce (pozn.: v súčasnosti § 35 ZP) nárok v rozsahu stanovenom v tom istom ustanovení, ktorý môžu samy uplatniť.“
1.6 (Ne)prevoditeľnosť dovolenky v prípade zmeny zamestnávateľa
Zamestnanec končí pracovný pomer k 31. 7. 2018. Má zostatok dovolenky 10 dní. Od 1. 8. 2018 nastupuje k novému zamestnávateľovi. Zamestnanec si chce dovolenku previesť k novému zamestnávateľovi a oznámi to aj zamestnávateľovi č. 1, aj zamestnávateľovi č. 2. Je to možné?
Zákonník práce neupravuje situáciu, keď je dovolenka vnímaná ako nárok zamestnanca, ktorý nemusí zaniknúť skončením pracovného pomeru, ak zamestnanec nastupuje k novému zamestnávateľovi, t. j. prevod medzi zamestnávateľmi.
V niektorých krajinách, ako napr. v ČR (§ 221 ods. 1 a 2 ZP ČR), je to možné. V minulosti to upravoval aj Zákonník práce platný v SR (§ 115) – ustanovenie bolo vypustené pre jeho komplikované aplikovanie v praxi.
1.7 (Ne)prevoditeľnosť dovolenky medzi zamestnancami
Zamestnanec si už vyčerpal celú dovolenku za rok 2018. Zamestnancovi dňa 11. 11. 2018 zomrel manžel. Ostatní zamestnanci (10) chcú zamestnancovi venovať jeden deň dovolenky (spolu 10 dní), aby si zamestnanec mohol odpočinúť a vyrovnať sa so situáciou.
Zákonník práce tento postup neupravuje, ale z povahy dovolenky ako neprenosného práva ani nepripúšťa, aby zamestnanec svoj nárok na dovolenku ako celok alebo časť (napr. deň) postúpil inému zamestnancovi, ktorý by ju čerpal namiesto neho. Zákonník práce umožňuje:
navýšenie pracovného voľna s náhradou mzdy z dôvodu smrti rodinného príslušníka [nad rozsah podľa § 141 ods. 2 písm. d) ZP],
poskytnutie pracovného voľna s náhradou mzdy podľa § 141 ods. 3 ZP (na nediskriminačnom základe).
Text je skrátený. Prečítajte si celý rozsiahly článok:
3. Krátenie dovolenky
7. Skončenie pracovného pomeru dohodnutého na dobu určitú (s príkladmi a judikatúrou)
1. Materská dovolenka (rodičovská dovolenka), materské a pracovnoprávny vzťah počas materskej dovolenky (rodičovskej dovolenky)
Preplatenie dovolenky – porušenie pracovnej disciplíny
Výpovedná doba a materská dovolenka
Prekážka v práci na strane zamestnanca počas dovolenky